CELEX: 62018TN0496
Language: sk
Date: 2018-08-17 00:00:00
Title: Vec T-496/18: Žaloba podaná 17. augusta 2018 – OCU/SRB

1.10.2018   
            
            
               SK
            
            
               Úradný vestník Európskej únie
            
            
               C 352/45
            
         
      Žaloba podaná 17. augusta 2018 – OCU/SRB
      (Vec T-496/18)
      (2018/C 352/55)
      Jazyk konania: španielčina
      
         Účastníci konania
      
      
         Žalobkyňa: Organización de Consumidores y Usuarios (OCU) (Madrid, Španielsko) (v zastúpení: E. Martínez Martínez a C. López-Mélida de Ramón, advokáti)
      
         Žalovaná: Jednotná rada pre riešenie krízových situácií
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil konečné rozhodnutie („konečné rozhodnutie“) odvolacieho výboru Jednotnej rady pre riešenie krízových situácií z 19. júna 2018 vydané vo veci 54/2017 voči Jednotnej rade pre riešenie krízových situácií,
               
            
                  —
               
               
                  zaviazal „odvolací výbor Jednotnej rady pre riešenie krízových situácií“ na náhradu trov konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza tri žalobné dôvody.
      
                  1.
               
               
                  Prvý žalobný dôvod je založený na porušení základného práva zakotveného v článku 41 ods. 2 Charty základných práv Európskej únie (Charta) a zásady rešpektovania práva na obhajobu (právo na riadnu správu veci verejných, ktorého vyjadrením je právo na prístup k dokumentom na účely legitímneho vykonávania práva na obhajobu).
                  
                              —
                           
                           
                              Žalobkyňa v tejto súvislosti tvrdí, že napadnuté rozhodnutie, ktorým odvolací výbor nepriznáva úplný prístup k dokumentom v dispozícii Jednotnej rady pre riešenie krízových situácií (SRB), ktoré si žalobkyňa vyžiadala, aby mohla vykonávať legitímne právo na obhajobu, predstavuje závažné porušenie základného práva na riadnu správu veci verejných, ktorého vyjadrením je právo na prístup k dokumentom podľa článku 41 ods. 2 Charty a porušenie zásady rešpektovania práva na obhajobu ako základnej právnej zásady Únie.
                           
                        
            
                  2.
               
               
                  Druhý žalobný dôvod je založený na porušení článkov, ktoré zavádzajú výnimku, pokiaľ ide o hranice dôvernosti a služobného tajomstva v prístupe k dokumentom, ktorý sa požaduje v rámci výkonu práva na obhajobu a práva na účinnú súdnu ochranu, ktoré sú zakotvené v článku 88 nariadenia Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 2014, s. 1); v článku 84 smernice Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 2014, s. 190); v článku 53 smernice Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 2013, s. 338).
                  
                              —
                           
                           
                              Žalobkyňa v tejto súvislosti tvrdí, že napadnuté rozhodnutie, ktorým odvolací výbor nepriznáva úplný prístup k dokumentom v dispozícii SRB, nesprávne uplatňuje výnimky zo všeobecného prístupu k dokumentom, stanovené v práve spomenutej právnej úprave, keďže uvedený prístup je požadovaný v rámci výkonu práva na obhajobu a práva na účinnú súdnu ochranu.
                           
                        
            
                  3.
               
               
                  Tretí žalobný dôvod je založený na porušení základného práva podľa článku 41 ods. 2 Charty (právo na riadnu správu veci verejných, s ktorým súvisí povinnosť odôvodnenia aktov).
                  
                              —
                           
                           
                              Žalobkyňa v tejto súvislosti tvrdí, že napadnuté rozhodnutie, ktorým odvolací výbor nepriznáva úplný prístup k dokumentom v dispozícii SRB, predstavuje závažné porušenie základného práva na riadnu správu veci verejných, zakotveného v článku 41 ods. 2 Charty, keďže nebola splnená povinnosť odôvodniť akty.